जिला परिषद की बैठक आज, हंगामे के आसार
भास्कर संवाददाता, श्रीगंगानगर।
जिलापरिषद की मंगलवार को प्रस्तावित साधारण सभा हंगामेदार होने के आसार हैं। जिला परिषद में कांग्रेस, माकपा सहित विपक्षी एवं कुछ भाजपा सदस्यों का आरोप है कि जिला परिषद में कोई विकास के काम नहीं हो रहे। पूर्व बैठकों की कार्रवाई में लिए गए प्रस्ताव एवं मांगों के बारे की प्रोसीडिंग लिखित में महीनों तक उनके पास नहीं पहुंचती। दोपहर 1 बजे प्रस्तावित बैठक में मुख्यमंत्री जल स्वावलंबन अभियान के बारे में जिला परिषद सदस्यों को जानकारी दी जाएगी। इसके अलावा पिछली बैठक की कार्यवाही का पठन एवं अनुमोदन कराया जाएगा।
साढ़ेतीन माह बाद भी मामले की जांच नहीं
पिछलीबैठक 15 सितंबर को हुई थी। इसमें विद्यालय सहायकों की भर्ती में अनुभव प्रमाण-पत्र मामले की जांच का मामला अभी तक अटका हुआ है। उस बैठक में जिला परिषद प्रशासन ने आश्वासन दिया था कि तीन दिन में कमेटी गठित कर एक सप्ताह में मामले की जांच रिपाेर्ट तैयार कर ली जाएगी। कमेटी की अध्यक्ष जिला प्रमुख प्रियंका श्योराण एवं सचिव एसीईओ रचना भाटिया हैं। इस मामले में अभी तक जांच ही नहीं हुई। आरोप है कि कमेटी सदस्यों पर राजनीतिक दबाव बनाकर मामले को रफा-दफा करने की काेशिश की जा रही है।
जिला परिषद के एक सदस्य ने आरोप लगाया कि पदमपुर क्षेत्र में वाटरवर्क्स को पानी पहुंचाने वाली नालियां ढकने के लिए आए 8 करोड़ रुपए में से कोई काम नहीं हुआ। इस संबंध में कई सदस्यों ने वाटरवर्क्स की नालियों की दयनीय दशा से रूबरू करवाया लेकिन काम नहीं हुए। सदस्यों का कहना है कि जिला परिषद प्रशासन से इसका जवाब मांगा जाएगा। इसके अलावा श्रीकरणपुर पंचायत समिति क्षेत्र में कचरा पात्र खरीद में कथित भ्रष्टाचार सहित अन्य पंचायत समितियों में भी भ्रष्टाचार के मामले में प्रशासन को घेरने की तैयारी की जा रही है।
bho_Deva san_Deva hin_Deva hin_Deva hin_Deva hin_Deva